KYK NOU: Die eerste deel van VIA se Steinhoff-dokumentêr | Netwerk24
KYK NOU: Die eerste deel van VIA se Steinhoff-dokumentêr
11 September 2018 16:55
Het jy die eerste aflewering van VIA se Steinhoff-dokumentêr misgeloop? Nou kan jy dit op Netwerk24 kyk!
Kyk die eerste deel van die dokumentêr op Netwerk24 en skakel Woensdag, 12 September om 20:00 op VIA (DStv-kanaal 147) in om die tweede deel te kyk.
VIA (DStv-kanaal 147) saai in die eerste twee weke van September 'n spesiale tweedelige dokumentêr oor die opspraakwekkende Steinhoff-sage. Ons praat oor: Die Steinhoff-sage is die laaste aflewering in die Afrikaanse leefstylkanaal se Ons praat oor-dokkiereeks.
In die eerste deel van dié dokkie word gekyk na die geskiedenis en meteoriese opgang van Steinhoff asook die sleutelrolspelers wat gehelp het om dié maatskappy 'n wêreldwye sukses te maak. Daar word gekyk na moontlike waarskuwingstekens wat kon gehelp het om die korporatiewe reus se finansiële ineenstorting te voorkom.
'n Verskeidenheid kenners gee agtergrond en insig in die dubbele dokkie. James-Brent Styan, die skrywer van Steinhoff en die Stellenbosse boys, die Netwerk24-joernalis Nellie Brand-Jonker, die Financial Mail-redakteur, Rob Rose, en Magda Wierzycka, uitvoerende hoof van Sygnia, is van die stemme wat ingespan word om die storie van die Steinhoff-sage te vertel.
Die tweede deel van die dokumentêr word Woensdag, 12 September om 20:00 uitgesaai. Deel twee skop af met die dramatiese ineenstorting van Steinhoff op 5 Desember 2017. Daar word gekyk na verskeie waarskuwingstekens en hoekom niemand hierop gereageer het nie.
Deel twee verken ook wat die Steinhoff-sage vir Suid-Afrikaners beteken en stel 'n brandende vraag: Sal Steinhoff ooit uit die as kan opstaan?